সারদাকাণ্ডে অভিযুক্ত হওয়ার পরে কার্যত রাজনীতি থেকে দূরে চলে যান শঙ্কুদেব পণ্ডা।  ২০১৫ সালের ডিসেম্বরে সিজিও কমপ্লেক্সে সিবিআই দফতরে জিজ্ঞাসাবাদের পরে দল সব পদ থেকে অপসারিত করে তাঁকে। 
এর পরে সিনেমার পরিচলাক রূপে খবরে এলেও রাজনীতির ময়দানে শঙ্কুদেবের হাঁটাচলা ছিল না দীর্ঘ সময়। মুকুল রায় বিজেপিতে যোগ দেওয়ার পরে অবশ্য কোনও কোনও মহলে শঙ্কুর গেরুয়াকরণ নিয়ে জল্পনা তৈরি হয়। মুকুল-ঘনিষ্ঠ শঙ্কুও বিজেপিতে যেতে পারেন বলে জল্পনা তৈরি হলেও তা উড়িয়ে দেন তৃণমূল ছাত্র পরিষদের প্রাক্তন রাজ্য সভাপতি। এখন দলে ব্রাত্য হলেও এক সময়ে তৃণমূল কংগ্রেস এবং নেত্রী মমতা বন্দ্যোপাধ্যায়ের নয়নের মণি ছিলেন শঙ্কু। নেত্রীকে ‘পিসি’ সম্বোধন করতেন। কলকাতায় থাকতেন তৃণমূল ভবনে।
এবারও সেই জল্পনা ওড়াতে চাইলেও শঙ্কুর বিজেপির প্রতি দুর্বলতা প্রকাশ্যে এল। পুরনো জল্পনা নতুন করে বাড়াল বৃহস্পতিবার মুখ্যমন্ত্রী মমতা বন্দ্যোপাধ্যায়কে লেখা শঙ্কুদেবের এক চিঠি। আবার কি রাজনীতির ময়দানে তৃণমূল কংগ্রেসে ব্রাত্য শঙ্কুদেব পণ্ডা? এবার কি তবে গেরুয়া শিবিরে তৃণমূল কংগ্রেসের প্রাক্তন সাধারণ সম্পাদক?
ত্রিপুরায় লেনিন মূর্তি উচ্ছেদের পরে কলকাতায় শ্যামাপ্রসাদ মুখোপাধ্যায়ের মূর্তি ভাঙা নিয়ে উত্তপ্ত রাজনীতি। পুলিশ ইতিমধ্যেই চারজনকে মূর্তির অবমাননার জন্য গ্রেফতার করলেও বিজেপি আন্দোলনে নেমেছে। দাবি উঠেছে মূর্তি পুনর্নিমাণের।

এরই মধ্যে বিজেপির থেকেও চড়া সুর শঙ্কুদেবের। বৃহস্পতিবার মুখ্যমন্ত্রীকে চিঠি লিখে মূর্তি ভাঙায় অভিযুক্ত যাদবপুর বিশ্ববিদ্যালয়ের ‘র‌্যাডিক্যাল’ সংগঠনকে নিষিদ্ধ করার দাবি তুলেছেন শঙ্কুদেব। মুখ্যমন্ত্রীকে লেখা চিঠিতে শঙ্কুর দাবি, ওই সংস্থা মাওবাদীদের সঙ্গে যুক্ত। রাজ্যে‌ সব মাওবাদী সংগঠনকে নিষিদ্ধ করা হলে এদেরও করা উচিত। অভিযুক্তদের অন্যতম অভিষেক একদা কিষেণজির সঙ্গেও সরাসরি যুক্ত ছিলেন বলে দাবি করেছেন শঙ্কুদেব।

মুখ্যমন্ত্রীকে লেখা শঙ্কুদেবের চিঠি।
এখানেই না থেমে মুখ্যমন্ত্রীকে লেখা চিঠিতে শঙ্কু জানিয়েছেন, ‘‘এই সংগঠনের আড়ালে যাদবপুর বিশ্ববিদ্যালয়ে একাধিক মাওবাদী কার্যকলাপ চালানো হয়। এদের বিষয়ে পূর্ণাঙ্গ তদন্ত করলেই বিষয়টি পরিষ্কার হবে।’’ ওই সংগঠনটি নানা সময়ে নানা নামে দেশদ্রোহী কার্যকলাপ চালায় বলেও দাবি শঙ্কুর।
আচমকা বিজেপির ইস্যুতে মুখ্যমন্ত্রীকে চিঠি কেন? এই প্রশ্নের উত্তরে এবালে.ইন-কে শঙ্কুদেব বলেন, ‘‘আমি একজন সাধারণ নাগরিক হিসেবে রাজ্যের মুখ্যমন্ত্রীকে চিঠি দিয়েছি। আর তাঁর হাতেই তদন্ত বা ওই সংগঠনকে নিষিদ্ধ করার ক্ষমতা।  শ্যামাপ্রাসাদ মুখোপাধ্যায়ের মূর্তির বদলে অন্য কোনও মূর্তি ভাঙলেও আমি এই দাবি জানাতাম। আমি চাই ওই দেশদ্রোহী সংগঠন রাজ্যে নিষিদ্ধ হোক।’’
শঙ্কুদেব পণ্ডা এদিন বিজেপির সঙ্গে তাঁর যোগাযোগের তত্ত্বও খারিজ করে দিয়েছেন। তিনি বলেন, ‘‘কোনও জল্পনা নিয়ে আমি কোনও উত্তর দেব না।’’
শঙ্কুদেব পণ্ডা অস্বীকার করলেও একদা মুকুল রায় অনুগামী যে বিজেপিতে যেতে পারেন, তা নিয়ে ইতিমধ্যেই জল্পনা রয়েছে। রাজনৈতিক মহলের বক্তব্য, সেই জল্পনা আরও বাড়িয়ে দিলেন শঙ্কু স্বয়ং।